Военният музей с провокативна изложба на старото летище в Пловдив (ВИДЕО) - NOVA
Военният музей с провокативна изложба на старото летище в Пловдив (ВИДЕО)
30 май 2019 20:09 Обновена в 20:09
Публиката ще може да види непоказвани досега експонати
С провокативна изложба Националният военноисторическият музей в София се включи в програмата на Европейската столица на културата – Пловдив.
Публиката ще види непоказвани досега експонати. А по-любопитното е, че изложбата се прави на терена, на който преди 100 години се е намирало първото летище в града.
Изложбата крие в себе си редица интересни неща. Например с какви атрибути може да бъде преборен Дяволът, как символът на смъртта - кукумявката може да спаси човешки живот, какво свързва първия военен полет в България с музикалната индустрия и коя е предтечата на есемесите.
До 40-те години на миналия век първото летище на Пловдив се е ползвало само за военни цели, а до преди 10 години в сградата се помещаваше Корпус тактическа авиация. Сега мястото се превръща в най-новото културно пространство в града.
Една от действителните истории в изложбата е от началото на 20 век. Тя разказва как жена от Търновския Балкан помислила появата на парния влак за Дявол и се опитала да го прогони с помощта на иконата.
„Иконата била на Свети Димитър. Разбира се, идвайки влакът толкова много я стреснал, че тя припада и пропуска да прогони железния влак, но той навлиза сериозно в нашата държава и дава силен тласък на българската икономика”, поясни директорът на Военноисторическия музей Соня Пенкова.
Символът на смъртта се оказва предвестник на войната. Според историците кукумявката е предупреждава за нападения и така и можело да спасят човешки животи.
„На крачето на тази кукумявка е завързано послание, изпратено до българите, които се намират срещу французите на Южния фронт, за това кога ще започне настъплението на Съюзническите войски”, разказа още Соня Пенкова.
Нестандартната изложба разкрива и предтечата на есемесите.
„През 20-те и 40-те години на 20 в. близките на затворниците от Велико Търново предавали чрез орехите тайни съобщения на своите роднини. Те са чупели едрите орехи, махали са ядката и са пъхали вътре тайното послание и след това са ги слепвали с тесто”, каза още Деяна Костова
Планирано е на мястото до две години от Крумово да бъде преместен Музеят на авиацията. Изложбата ще бъде в Пловдив до 14 юли.